b"\n_START_ARTICLE_\nLleng\xc3\xbces d'\xc3\x80sia\n_START_PARAGRAPH_\nLes lleng\xc3\xbces d'\xc3\x80sia \xc3\xa9s un terme geogr\xc3\xa0fic per designar les lleng\xc3\xbces hist\xc3\xb2ricament parlades a \xc3\x80sia, en particular les lleng\xc3\xbces aut\xc3\xb2ctones d'\xc3\x80sia encara que de vegades s'inclouen lleng\xc3\xbces al\xc2\xb7l\xc3\xb2ctones instal\xc2\xb7lades durant el per\xc3\xadode colonial. Hi ha una gran varietat de lleng\xc3\xbces parlades arreu d'\xc3\x80sia, abastant un gran nombre de fam\xc3\xadlies i algunes lleng\xc3\xbces a\xc3\xafllades.\n_START_SECTION_\nDistribuci\xc3\xb3\n_START_PARAGRAPH_\nA \xc3\x80sia les dues principals fam\xc3\xadlies ling\xc3\xbc\xc3\xadstiques per nombre de parlants s\xc3\xb3n la indoeuropea i la sinotibetana, i les lleng\xc3\xbces altaiques encara que amb menys parlants ocupen tamb\xc3\xa9 una part important del continent. Des de temps antics, les lleng\xc3\xbces indoeuropees s'estenen principalment per \xc3\x80sia Meridional (\xc3\x8dndia, Iran, Pakistan, Afganistan) i abans de l'expansi\xc3\xb3 dels pobles t\xc3\xbarquics s'haurien est\xc3\xa8s per \xc3\x80sia Central. A partir del segle XIX el rus es va difondre \xc3\xa0mpliament per Sib\xc3\xa8ria en el nord del continent. Les lleng\xc3\xbces sinotibetanes ocupen principalment Extrem Orient, l'Him\xc3\xa0laia i Birm\xc3\xa0nia. Abans de l'expansi\xc3\xb3 russa el nord i est d'\xc3\x80sia haurien predominant les lleng\xc3\xbces altaiques, juntament amb altres grups menors com les lleng\xc3\xbces paleosiberianes o les lleng\xc3\xbces ienisseianes._NEWLINE_A m\xc3\xa9s les lleng\xc3\xbces indoeuropees, sinotibetanes i altaiques que ocupen grans extensions a \xc3\x80sia, altres grups amb un nombre important de parlants s\xc3\xb3n importants regionalment. Les lleng\xc3\xbces austron\xc3\xa8sies ocupen la part meridional d'\xc3\x80sia insular: Indon\xc3\xa8sia, Filipines i Formosa. Les lleng\xc3\xbces jap\xc3\xb2niques predominen en els arxip\xc3\xa8lags del nord, les illes Ry\xc5\xabky\xc5\xab i les principals illes del Jap\xc3\xb3. Les lleng\xc3\xbces austroasi\xc3\xa0tiques i les lleng\xc3\xbces tai-kadai ambdues amb diverses lleng\xc3\xbces importants i un nombre elevat de lleng\xc3\xbces menors cobreixen l'\xc3\xa0rea continental del Sud-est Asi\xc3\xa0tic. Finalment els altres grups localment importants s\xc3\xb3n les lleng\xc3\xbces drav\xc3\xaddiques (actualment restringides a la meitat meridional de l'\xc3\x8dndia, per\xc3\xb2 que en un altre temps va poder estendre's fins a Pakistan), l'idioma core\xc3\xa0 i les lleng\xc3\xbces cauc\xc3\xa0siques septentrionals i meridionals. _NEWLINE_A m\xc3\xa9s existeixen altres grups menors a algunes de les zones m\xc3\xa9s a\xc3\xafllades d'\xc3\x80sia, aquest \xc3\xa9s el cas en part de les lleng\xc3\xbces hmong-mien i d'un grapat de lleng\xc3\xbces a\xc3\xafllades com el buruixaski, el kusunda, el nihali i uns altres.\n_START_SECTION_\nCaracter\xc3\xadstiques ling\xc3\xbc\xc3\xadstiques\n_START_PARAGRAPH_\nNo existeix una caracter\xc3\xadstica espec\xc3\xadfica de les lleng\xc3\xbces d'\xc3\x80sia que les difer\xc3\xa8ncia com a bloc de la resta de lleng\xc3\xbces del m\xc3\xb3n. Encara que de vegades les caracter\xc3\xadstiques gramaticals del xin\xc3\xa8s han estat considerades com protot\xc3\xadpiques d'un cert nombre de lleng\xc3\xbces asi\xc3\xa0tiques, la veritat \xc3\xa9s que ni tan sols la fam\xc3\xadlia sinotibetana \xc3\xa9s tipol\xc3\xb2gicament similar a les lleng\xc3\xbces sin\xc3\xadtiques. El xin\xc3\xa8s tamb\xc3\xa9 \xc3\xa9s l'exemple protot\xc3\xadpic de llengua tonal encara que de fet es dubta si el proto-sinotibet\xc3\xa0 va ser una llengua tonal, i varis dels tons en xin\xc3\xa8s clarament s\xc3\xb3n una innovaci\xc3\xb3 posterior. Si b\xc3\xa9 al segle XIX es va considerar que el to era una caracter\xc3\xadstica intr\xc3\xadnseca de les lleng\xc3\xbces i una llengua no podia desenvolupar tons espont\xc3\xa0niament, assumpci\xc3\xb3 que va complicar la classificaci\xc3\xb3 de les lleng\xc3\xbces d'\xc3\x80sia sud-oriental, el treball de Hadricourt sobre el vietnamita va mostrar com una llengua pot desenvolupar to col\xc2\xb7lateral a la caiguda o ensordiment de les consonants d'una s\xc3\xadl\xc2\xb7laba. D'altra banda les lleng\xc3\xbces tonals no s\xc3\xb3n exclusives d'\xc3\x80sia, i es donen amb abund\xc3\xa0ncia tamb\xc3\xa9 en l'\xc3\x80frica subsahariana i en diverses fam\xc3\xadlies de lleng\xc3\xbces ind\xc3\xadgenes d'Am\xc3\xa8rica._NEWLINE_Igual que en la resta del m\xc3\xb3n, excepte \xc3\x80frica, a \xc3\x80sia predominen les lleng\xc3\xbces sufixants sobre la prefixants i l'ordre sint\xc3\xa0ctic b\xc3\xa0sic m\xc3\xa9s freq\xc3\xbcent \xc3\xa9s SOV (encara que tamb\xc3\xa9 existeixen els ordres VSO i SVO).\n_START_SECTION_\nClassificaci\xc3\xb3 de les lleng\xc3\xbces d'\xc3\x80sia\n_START_PARAGRAPH_\nExisteixen diversos criteris de classificaci\xc3\xb3 de les lleng\xc3\xbces com la classificaci\xc3\xb3 tipol\xc3\xb2gica o la classificaci\xc3\xb3 filogen\xc3\xa8tica. La primera at\xc3\xa9n a criteris estructurals de la llengua, mentre que la classificaci\xc3\xb3 filogen\xc3\xa8tica at\xc3\xa9n al parentiu hist\xc3\xb2ric entre elles. Aquest segon tipus de classificaci\xc3\xb3 \xc3\xa9s en general m\xc3\xa9s clar i a causa de la seva connexi\xc3\xb3 amb la hist\xc3\xb2ria dels pobles \xc3\xa9s probablement el m\xc3\xa9s \xc3\xa0mpliament usat."